ટૉસ જીતીને બૅટિંગમાં આવેલી વીસા સોરઠિયા વણિકની ટીમે ખરાબ શરૂઆત કરી હતી. સૌરાષ્ટ્ર લેઉવા પટેલના બોલર હિતેશ ભાયાણીની બીજી ઓવરના પહેલા ત્રણ બૉલમાં જ એક રનઆઉટ સહિત ત્રણ વિકેટો પડી જતાં વીસા સોરઠિયા વણિક માટે વધુ સ્કોર કરવો કપરો સાબિત થયો હતો. ચોથા ક્રમે આવેલા એકમાત્ર વિક્રમ શાહે (૨૩) બૅટિંગ-ટીમ વતી ટફ બોલિંગ સામે ઊભા રહેવાની હિંમત બતાવી હતી, પરંતુ સામેના છેડે કોઈ બૅટ્સમૅને વધુ સાથ ન આપતાં વિકેટો પડતી રહી હતી. ૧૦ ઓવરના અંતે માંડ-માંડ ૯ વિકેટે ૬૯ રન કરીને વીસા સોરઠિયા વણિકે હરીફ ટીમને આસાન લક્ષ્યાંક આપ્યો હતો.